Штогадовае правядзенне злёту з’яўляецца адной з добрых традыцый супрацоўніцтва Міністэрства адукацыі і Міністэрства абароны ў справе грамадзянска-патрыятычнага выхавання моладзі. Злёт сабраў тых, хто не абыякавы да мінулага, цяперашняга і будучыні сваёй Радзімы. 102 навучэнцы з усіх рэгіёнаў Беларусі, якія адпачываюць у гэтыя дні ў Мінску, — сапраўдныя патрыёты. Яны годныя нашчадкі Перамогі, слаўных ваенных подзвігаў сваіх продкаў. Яны вераць у развіццё і росквіт краіны. Яны хочуць, каб свяціла яркае сонца і на роднай зямлі заўсёды быў мір. Падобных эпітэтаў і параўнанняў у гэты дзень гучала вялікая колькасць. І ўсе гэтыя словы — чыстая праўда, як і неба, якое ў хвіліны адкрыцця злёту было над купалам самай урачыстай залы галоўнага ваеннага музея краіны (залы Перамогі) чыстым, блакітным, мірным.